يازمن شفت العجايب وانا سني صغير
ياعجايب يازمان العجايب ياعجيب
في قديم الوقت كان التعامل غير غير
احترام وحب والصاحب يعز الصحيب
والاخو ياقف مع اخوه بالسيف الشطير
في لزوم اخوه حاضر ولا يمكن يغيب
والولد دون ابن عمه يصير اللي يصير
ما يفرط ف ابن عمه ولا فاقرب قريب
والكرم والجود والطيب حتى فالفقير
والشيوخ شيوخ الافعال والراس الصليب
والحسد مايعرفه لا صغير ولا كبير
كل واحد قال راضي بحضي والنصيب
والضرير ان طاح يسعون دايم للضرير
سعيهم والله من دون شك ودون ريب
ووقتنا الحالي تغير ولا فالوقت خير
لو تنادي صاحبك ما يرد و لا يجيب
والاخو في لازم اخوه يحتاس و يحير
واسهل الاوضاع عنده يصير اصعب صعيب
وابن عمك لانخيته يقول ابا استخير
يتركك وحدك وفزعاته تخص الغريب
والكرم والجود ماتنوجد عند الامير
والشيوخ شيوخ الاموال ركز يالحبيب
والحسد زايد ترا في هذا الوقت الاخير
والولد ضنه تراء فاقرب اصحابه يخيب
والضرير ان طاح من علته فوق السرير
محداً يزوره بمشفاه يا كود الطبيب
والله ان الوضع تال الزمن جداً خطير
والصبي من وضع تال الزمن راسه يشيب
الشاعر/ ممدوح بن منير النفيعي